OpenLLM-France/wikimedia huggingface dataset:
# Casablancako Hassan II.a Unibertsitatea

Casablancako Hassan II.a Unibertsitatea (arabieraz: جامعة الحسن الثاني بالدارالبیضاء‎, amazigeraz: ⵜⴰⵎⴰⵜⴰⵔⵜ ⵏ ⵜⴰⵙⴷⴰⵡⵉⵜ ⵏ ⵃⴰⵙⴰⵏ ⵡⵉⵙⵙ ⵙⵉⵏ, Tasdawit Elḥsen wiss sin n Kaẓtiene; frantsesez: Université Hassan II de Casablanca) Marokoko hiriburu ekonomikoan dagoen unibertsitate publikoa da. 2014ko irailean inauguratu zuten, Mohammediako Hassan II.a Unibertsitateak eta Casablancako Unibertsitateak bat egin ondoren. Bere 6 campusekin, Casablancan eta Mohammedian dituen 18 eraikinekin, herrialde osoko unibertsitaterik handiena da. U.S. News & World Report erakundeak sailkatuta dago, unibertsitate arabiarren 2016ko eskualde-sailkapeneko 30. postuan. Casablancako Hassan II.a Unibertsitateak titulu mota ugari eskaintzen ditu ia diziplina eremu guztietan. 117.000 ikasle baino gehiago ditu, 2160 irakasle eta 1.200 langileko administrari eta teknikariak. Unibertsitateak bere egitura zientifikoen bidez (123 laborategi, 10 ikerketa-zentro, 2 ikerketa-plataforma eta behatoki bat) bermatzen du bere ikusgarritasuna estatuan eta nazioartean.

## Erreferentziak

* ↑ (Frantsesez) «Fusion des universités Hassan II de Casablanca : Une démarche à même de relever les défis scientifiques et économiques (ministre)» MAP Express.
* ↑ (Ingelesez) Search Top Arab Region Universities | US News Best Arab Region Universities. .
# Jon Mikel Udakiola

    Artikulu hau Hernaniko marrazkilari buruzkoa da; beste esanahietarako, ikus «Udakiola».
Jon Mikel Udakiola Illarramendi (Donostia, Gipuzkoa, 1965eko urtarrilaren 27a) euskal marrazkilaria da.

## Biografia

1990 urtean, Juanba Berastegiren eskutik, marrazki bizidunen konpainia batean hasi zuen bere ibilbide artistikoa. Gasteizko Eskuz Animations ekoiztetxean eta Ipar haizearen erronka filmarekin, animazio ekoiztetxe desberdinekin jarraitu zuen: Dibulitoon Studio, Delta Group, Alfonso Productions, Walt Disney - Paris (A Goofy Movie).*
1994 urtean, Neptuno Films ekoiztetxearekin animazio zuzendari izan zen. Detective Bogey animazio telesailean lan egin zuen, TVErekiin koprodukzioan.
1996 urtean Sirimiri Films S.L. ekoiztetxea sortu zuen eta hainbat ekoiztetxerentzat animazio lan ugari egin zuen: La Lanterna Magica, Cromosoma, Lotura Films, besteak beste. Sirimiri Films ekoiztetxearen bidez berak sortutako proiektuak ere egin eta nazioarteko sariketa desberdinetara eraman zituen, MIPCOMera (Cannes) esaterako. Aldi berean, Jon Mikelek animazio tradizionalari buruzko kurtsoak eman zituen eta diseinu irakasle izan zen Ceinpro ikastetxean. 2005 urtean Sirimiri films S.L. itxi egin zuen.
Animazioko zinean ere zine-epaile eta Eusko Jaurlaritzako ASIFA Euskadiren ordezkari izan zen.
Gaur egun, E.H.I. Koop.-en marrazkilaria da.

## Kanpo estekak

* ASIFA
* J.M Udakiolaren webgunea
* Biofilmografia IMDb webgunean
* Datuak: Q27105153
# Maati Bouabid

Maati Bouabid (arabieraz: المعطي بوعبيد‎; Casablanca, 1927ko azaroaren 11 – Rabat, 1996ko azaroaren 1a) marokoar politikaria izan zen, Marokoko lehen ministroa 1979tik 1983ra.
Lehen eta bigarren mailako ikasketak jaioterrian egin ondoren, Frantziara joan zen eta zuzenbidean graduatu zen Bordeleko Unibertsitatean.
Marokora itzulita, abokatutzan jardun zuen, eta herrialdearen independentzia iritsi zenean fiskal izendatu zuten Tangerren. Casablanca hiriko lehen alkatea izan zen eta Raja Casablanca futbol taldeko presidentea izan zen 1966tik 1968ra.
Lan eta Gizarte Gaietako ministro izan zen 1968tik 1970era. Gainera, Justizia ministroa izan zen. 1979an Hassan II.a erregeak lehen ministro izendatu zuen. Bere gobernuak 1983 arte iraun zuen. 1983an Konstituzio Batasuna alderdiaren sortzaileetako bat izan zen eta 1983tik 1985era Estatu ministro izan zen.

## Kanpo estekak

* Datuak: Q1394004
* Multimedia: Maati Bouabid / Q1394004
Txantiloi:Marokoko lehen ministroak
# Hazkundearen mugak

Hazkundearen mugak (jatorrizko izenburua, ingelesez: The Limits to Growth) 1972. urtean argitaratutako txosten bat da, baliabideen hornidura finitua duten ekonomia eta biztanleria hazkunde esponentzialen simulazio informatikoan oinarritua. Erromako Klubaren aginduz egina, ikerketaren emaitzak 1971. urteko udan aurkeztu zituzten, Moskun eta Rio de Janeiron egindako nazioarteko bileretan.$^{:186}$ Txostenaren egileak Donella H. Meadows, Dennis L. Meadows, Jørgen Randers eta William W. Behrens III dira, 17 ikertzailek osatutako taldearen buru.$^{:8}$
Argitaratu zenetik, liburuaren 30 bat milioi ale saldu dira, 30 hizkuntzatan. Eztabaida sortzen jarraitzen du, eta ondorengo hainbat argitalpenen gaia izan da. Hazkundearen mugak: 30. urteko eguneratzea (jatorrizko izenburua, ingelesez: The Limits to Growth: The 30-Year Update) 2004an argitaratu zen; eta 2012an, Jørgen Randersek, liburuaren jatorrizko egileetako batek, 40 urterako iragarpena argitaratu zuen: 2052: A Global Forecast for the Next Forty Years.
1972. urte hura oso atzean eta antzeko analisiak egin izan dira hamarkada batzuk geroago.

## Erreferentziak

* 1 2 3 Meadows, Donella H.; Meadows, Dennis L.; Randers, Jørgen; Behrens III, William W.. (1972). Universe Books ISBN 0876631650. (Noiz kontsultatua: 2017-11-26).
* ↑ MacKenzie, Debora. «Boom and doom: Revisiting prophecies of collapse» New Scientist (Noiz kontsultatua: 2017-11-28).
* ↑ Nørgård, Jørgen Stig. The History of The Limits to Growth. 1, 59–63 or. (Noiz kontsultatua: 2014-07-01).
* ↑ «Energia urritzearekin datorren ekonomiaren uzkurtzea» Argia (Noiz kontsultatua: 2021-11-21).
* ↑ (Gaztelaniaz) Antonio Turiel. (2012-05-25). «The Oil Crash: 40 años de "Los límites del crecimiento".» The Oil Crash (Noiz kontsultatua: 2021-12-30).
* ↑ Farley, Joshua C.. «The Limits to growth debate» The University of Vermont (Noiz kontsultatua: 2017-12-01).
* ↑ (Ingelesez) «Limits to Growth was right. New research shows we're nearing collapse | Cathy Alexander and Graham Turner» the Guardian 2014-09-02 (Noiz kontsultatua: 2022-02-07).
* ↑ (Gaztelaniaz) Ecologistas en Acción & La Transicionera. (2022). [https://www.ecologistasenaccion.org/wp-content/uploads/adjuntos-spip/pdf/informe-abismo-limites.pdf Caminar sobre el abismo de los límites Políticas ante la crisis ecológica, social y económica. ] Ecologistas en Acción, 36 or. ISBN 978-84-947850-0-9..

## Ikus, gainera

* Desazkunde.
* Erromako Kluba.
* Seneka efektua.

## Kanpo estekak

* Datuak: Q277111
* Multimedia: The Limits to Growth / Q277111
# Abdallah Ibrahim

Abdallah Ibrahim (arabieraz: عبد الله إبراهيم‎; Marrakex, 1918ko abuztuaren 24a - Casablanca, 2005eko irailaren 11). Marokoko politikari eta agintaria izan zen.

## Gaztaroa

Marokoko klase ertainean hazi zen. 1943an teologiako doktoretza egin zuen, eta ondoren Parisen, Sorbonako unibertsitatean jarraitu zuen ikasten. Besteak beste Jean-Paul Sartre, Louis Aragon eta François Mauriac idazleak ezagutu zituen han.
Unibertsitateko irakasle eta idazle izan zen. Besteak beste Résistance face aux tempêtes (Erresistentzia ekaitzen aurrean) liburua idatzi zuen, eta beste hainbat liburu militantziaz eta iraultzaz. L’Islam à l’horizon 2000 liburua ere idatzi zuen, islamismo politikoaren indartzeari buruz.

## Ibilbide politikoa

Marokoko protektoratu garaian, independentziaren aldeko mugimendu politikoan ibili zen. 1937ko irailaren 24an manifestazio bat antolatu zuen Frantziatik zetorren ministro-orde baten bisitaren kontra protestatzeko, eta Maroko kolonialaren “zinezko aurpegia” erakusteko. Dozenaka mila lagun bildu ziren. Frantziaren erantzuna errepresioa izan zen, eta Ibrahim erbestera joatera behartu zuten.
Haren ustez, mugimendu independentistaren aitzindari izan behar zen langile klasea, eta Marokoko Lanaren Batasuna sindikatua sortu zuen 1955ean. Halaber, Independentziaren Manifestua izenpetu zuen, eta Istiqlal alderdiaren sortzaileetako bat izan zen. Alderdi horren egunkari Al-Alam-eko erredaktore-buru izan zen.
Independentzia negoziatzen ari ziren garaian, Kontseiluko presidentearen estatu idazkari bihurtu zen, 1955eko abenduaren 7an. Ez zen monarkia absolutura itzultzearen aldekoa. Askapen nazionalerako armada (Armée de libération nationale, ALN) babestu zuen.

## Politika ezkertiarren alde

Independentzia lortu ondoren, Bekkai-ren gobernuan parte hartu zuen. Haren helburua zen politika sozialdemokrata aplikatzea, baina hainbat desadostasun zeuzkan beste ministro batzuekin. Harreman txarra izan zuen Hassan II.a errege bihurtuko zenarekin. 1956ko urriaren 26an Lanaren eta Gai Sozialetako ministro bihurtu zen. 1958ko abenduaren 24an, Mohammed V.a erregeak Gobernu Kontseiluko presidente izendatu zuen. Baina erregeak berak kargu hartatik kendu zuen urte bat eta erdi geroago, 1960ko maiatzaren 20an.
1959an, Herri Indarren Batasun Nazionala alderdiaren sorreran parte hartu zuen Mehdi Ben Barka eta Abderrahim Bouabid-ekin batera. Alderdiko idazkari nagusi hautatu zuten. 1976an politika utzi zuen.

## Erreferentziak

* ↑ Boudarham, Mohamed. (2005/9/12). «Un militant s'en va» Aujourd'hui le Maroc (Noiz kontsultatua: 2020/1/24).
* ↑ Barrada, Hamid. (2005/9/19). «Abdellah Ibrahim ou la mauvaise conscience du Maroc» Jeune Afrique (Noiz kontsultatua: 2020/1/24).

## Kanpo estekak

* Datuak: Q307596
* Multimedia: Abdallah Ibrahim / Q307596
# Ahmed Laraki

Ahmed Moulay Laraki (arabieraz: أحمد العراقي‎; Casablanca, 1931ko urriaren 15a - ibidem, 2020ko azaroaren 2a) Marokoko lehen ministroa izan zen 1969tik 1972ra. Parisko Unibertsitatean medikuntzako lizentziatu zen eta Casablancan mediku lanetan aritu zen. Kanpo harremanetako ministro izan zen Ahmed Balafrej eta Mohamed Benhima eta Ahmed Osmanen gobernuetan. AEBn eta Espainia ere enbaxadore izan zen. Madrilgo Akordioen negoziatzaileetako bat izan zen 1975ean.

## Kanpo estekak

* Datuak: Q401360
* Multimedia: Ahmed Laraki / Q401360
# Villa Camembert

B. doktorearen villa (arabieraz: فيلا الدكتور ب‎), egunerokoan Villa Camembert edo Villa Ronde deitua, Marokoko Casablanca hiriko Anfa barrutian dagoen villa pribatua da. Wolfgang Ewerth arkitekto alemaniarrak eraiki zuen 1962an (edo 1965ean, beste datuen arabera), Mehdi Benkiraneren eskaerari erantzunez.

## Arkitektura

Eraikina Villa Ronde eta Villa Camembert izenez ezaguna da bere forma biribila eta camembert gaztaren antzekotasunarengatik. Biribila izan arren, harrera-gela marokoar tradizional bat du lehen solairuan. Bigarren solairuak ozeanora eta lorategira begira dauden leiho handiak ditu.

## Arte galeria

Mehdi Benkirane diplomazialaria eta bere emaztea hil eta urte batzuetara, haien seme-alabek etxea saltzea erabaki zuten. Moulay Ismail printzeak villa erosi eta arte galeria bat ireki zuen bertan. Ekitaldi berezietan, galeria hori bisitarientzat irekitzen da.

## Erreferentziak

* 1 2 (Frantsesez) «Visite d'un ovni architectural, la "Villa camembert"» TelQuel 2018-05-25 (Noiz kontsultatua: 2025-02-26).
* 1 2 3 (Frantsesez) «Une villa mythique à découvrir à Casablanca ! (PHOTOS)» LeSiteinfo.com 2018-06-11 (Noiz kontsultatua: 2025-02-26).
* 1 2 3 (Frantsesez) Tiamaz, Amine; Chelh, Redouane. «Exclusif. Une visite virtuelle 360 de la "Villa camembert"» Médias24 2018-06-04 (Noiz kontsultatua: 2025-02-26).
* 1 2 (Frantsesez) El Adnani, Abir. «Vidéo. À la découverte de la Villa Camembert» H24info.ma 2018-06-10 (Noiz kontsultatua: 2025-02-26).

## Kanpo estekak

* Datuak: Q94640616
* Multimedia: Villa Camembert / Q94640616
# Orthlieb igerilekua

Orthlieb igerilekua, Georges Orthlieb bainugunea edo Casablancako Udal Igerilekua (arabieraz: مسبح الدار البيضاء البلدي‎) itsasoko urezko igerilekua izan zen, Marokoko Ain Diabetik Casablancara errepidearen ondoan eraikia. Luzera 480 metrokoa zen eta zabalera 75 metrokoa, eta munduko igerilekurik handiena izan zen.
Igerilekuaren eta bainugunearen eraikuntzak hiru urte iraun zuen, eta inaugurazioa 1934ko uztailaren 14an egin zen. Maurice L'Herbier arkitektoak eraikina diseinatu zuen, eta izena Georges Orthlieb funtzionario publikoaren omenez jarri zioten. Marokok independentzia lortu ostean, igerilekua hondatuta geratu zen. 1986an suntsitu zuten Hassan II.aren meskita meskita eraikitzeko.

## Erreferentziak

* ↑ (Frantsesez) Driss, Leïla. «Diapo. Quand Casablanca était fière d’avoir la plus longue piscine du monde» Le360 2019-08-20 (Noiz kontsultatua: 2025-02-25).
* ↑ (Ingelesez) «Largest swimming pool by area» Guinness World Records (Noiz kontsultatua: 2025-02-25).
* ↑ (Ingelesez) Wagenvoord, James. (1980). The Swim Book. Bantam, 221 or. ISBN 0553012770. (Noiz kontsultatua: 2025-02-26).
* ↑ (Frantsesez) «Il était une fois la piscine municipale de Casablanca (photos)» LeSiteinfo.com 2016-08-05 (Noiz kontsultatua: 2025-02-25).
* ↑ (Ingelesez) Habeeb, William Mark. (2003). «Hassan II Mosque» Morocco. Gareth Stevens, 54-55 or. ISBN 9780836823615. (Noiz kontsultatua: 2025-02-25).

## Kanpo estekak

* Datuak: Q3389232
# Mohammed Karim Lamrani

Mohammed Karim Lamrami (arabieraz: محمد كريم العمراني‎; Fez, 1919ko maiatzaren 1a – Casablanca, 2018ko irailaren 20a) hiru aldiz Marokoko lehen ministroa izan zen, 1971tik 1972ra, 1983tik 1986ra eta 1992tik 1994ra.
Enpresaria, fosfato-meategi baten jabea eta Marokoko gobernuen aholkulari ekonomikoa ere izan zen. 1971tik 1972ra Evonomia eta Finantza ministroa izan zen. Groupe Safari izeneko holding bat sortu zuen, bankuetan eta automobil-enpresetan inbertsioak eta akzioak eginez.
# Abdellatif Filali

Abdellatif Filali (arabieraz: عبد اللطيف الفيلالي‎) (Fez, 1928ko urtarrilaren 26a - Paris, Frantzia, 2009ko martxoaren 20a) marokoar politikaria izan zen.

## Bizitza

Parisko Unibertsitatean egin zuen zuzenbideko doktoregoa. 1968an, Marokoko Goi Mailako Hezkuntzako ministro egin zuten, eta 1969an Marokoren Espainiako enbaxadore izendatu zuten. Kargu hori Marokoko Kanpo Arazoetako ministro egin zutenean (1971) utzi zuen. Horren ondoren, Informazioko ministro izendatu zuten (1983), eta 1985ean, atzera, berriz, Kanpo Arazoetako ministro. Kargu horretan, Marokoko kanpo-politika indartzen ahalegindu zen, eta Espainiarekiko harremanak estutu zituen, herrialde bien artean Adiskidetasun eta Lankidetzarako II. Ituna onartuz (1991).
Arrantzari eta merkatu libreari buruz Europar Batasunarekin izandako negoziazioen arduraduna izan zen (1992). Mendebaldeko Saharako auzia dela eta, autodeterminazio-erreferenduma egitearen aldeko jarrera erakutsi du. Kanpo Arazoetako ministro zelarik, Hasan II.ak estatuko ministro izendatu zuen (1990), eta 1994an, Lehen Ministro. Abdellatif Filaliren seme zaharrena Hasan II.aren alaba Laila Marianekin dago ezkonduta.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Tarik QATTAB: Abdellatif Filali : Parcours d'un vrai homme d'état Maghress.com

## Kanpo estekak

* Datuak: Q307997
* Multimedia: Abdellatif Filali / Q307997
# Abderrahman Jusufi

Abderrahman Jusufi (arabieraz: عبد الرحمن اليوسفي‎; Tanger, 1924ko martxoaren 8a - Casablanca, 2020ko maiatzaren 29a) marokoar politikaria izan zen.

## Bizitza

Zuzenbide-ikasketak egin ondoren eta legegizon gisa lan egin eta gero (Arabiar Legegizonen Batasuneko presidente izan zen 1969tik 1990era), Istiqlalen sartu zen 1943an. Alderdi horretan, Casablancako langileen arazoez eta Frantziara ihes egindako marokoarren arazoez arduratu zen. Muhammad V.a kargutik kendu zutenean, erresistentzia-mugimendua antolatzen parte hartu zuen (1953-1955). 1959an, Marokoko Herri Indarren Nazio Batasuna sortu zuen Mehdi Ben Barkarekin batera, eta Attahrir alderdiaren egunkariko erredakzioburu izendatu zuten. Bitan espetxeratu zuten, 1959an eta 1963an, eta erbesteratu egin zen 1965etik 1980ra. Herri Indarren Batasun Sozialistaren (USFO) alderdiko ordezkari egin zuten atzerrian.
1980an Marokora itzuli zenean, alderdiko idazkari izan zen, baina dimisioa aurkeztu zuen 1993an, hauteskunde legegileetako iruzurraren kontra. Hala ere, 1995ean, bere kargura itzuli zen. 1996an, Konstituzioa berritzeko botoa eskatu zuen. 1998an, Hassan II.a erregeak abiarazi zuen demokraziarako zabalkundearen barruan, lehen ministro izendatu zuten. Azkenik, 2003an utzi zuen politika.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q470946
* Multimedia: Abderrahmane Youssoufi / Q470946
# Herri Indarren Batasun Nazionala

Herri Indarren Batasun Nazionala (frantsesez: Union Nationale des Forces Populaires edo UNFP; arabieraz: الاتحاد الوطني للقوات الشعبية‎) Marokoko alderdi politiko ezkertiar bat da, 1959ko irailaren 6an sortua, Istiqlal alderdian gertatu zatiketa baten ondoren.

## Alderdiaren sorrera

Istiqlal alderdiko ezkertiarrak alderdiaren zuzendaritzaren kontra jarri ziren 1959ko urtarrilaren 25ean. Alderdiko zuzendaritzari leporatzen zioten Abdallah Ibrahim alderdikide eta Marokoko Lehen Ministroaren kontra jardutea. Ibrahim, Abderrahim Bouabid eta Mehdi Ben Barka alderdiaren ezkerreko aldean zeuden. 1959an alderdi barneko giroa txartu zen, eta irailean zatitu zen. Zatiketa hartatik sortu zen UNFP.

## Helburuak

Alderdia Casablancako Kawakib zineman sortu zen. Ondoko helburu hauek jarri zituzten:
* Herriaren independentziaren defentsa
* Atzerriko armadak joatea
* Kolonia garaiko arazoak indargabetzea
* Liberazio ekonomiko politikari eustea
* Laborantza erreforma abiatzea
* Industrializazioa hastea
* Oinarrizko ekonomia sektoreak nazionalizatzea
* Demokrazia errealista indarrean jartzea
* Aljeria sostengatzea independentziaren aldeko borrokan

## Alderdiaren kontrako jazarpena

1963ko ekainean, alderdiko hainbat kide atxilotu zituzten, Hassan II.a erregearen kontrako konspirazio bat prestatzen ari zirela leporatuta. Ihesean zeuden Mehdi Ben Barka eta beste hamaika arduradun hiltzera kondenatu zituzten.

## Zatiketa

Alderdian zatiketa bat gertatu zen 1975ean, eta gehiengoaren babespean, izena aldatu zuen. Union socialiste des forces populaires izena hartu zuen. Abderrahim Bouabid hautatu zuten idazkari nagusi. Abdallah Ibrahim, aldiz, alderdi zaharrean gelditu zen.

## Erreferentziak

* ↑ Les gouvernements marocains depuis l'Indépendance. (Noiz kontsultatua: 2020/1/24).
* Datuak: Q692325
# Abderrahim Bouabid

Abderrahim Bouabid (arabieraz: عبد الرحيم بوعبيد‎; Sale, 1922ko martxoaren 23a - Rabat, 1992ko urtarrilaren 8a). Marokoko abokatu eta politikaria zen. Mehdi Ben Barkaren laguna zen. Istiqlal alderdiko arduraduna izan zen, eta Independentziaren Manifestuaren egileetako bat. Ahmed Balfrej eta Mohamed Lyazidi alderdikideen espetxeratzearen aurkako manifestazio batean atxilotu zuten 1944an, eta preso sartu. 1945ean askatu zuten. Ondoren, lan handia egin zuen Istiqlal alderdia zabaltzeko.

## Independentziaren alde

Gero, Parisera joan zen, eta han Mehdi Ben Barkarekin lan egin zuen Marokoren independentziaren aldarrikapenaren alde.
1949an itzuli zen Marokora, abokatu gisa hasi zen lanean Rabaten, eta Istiqlal alderdiko zuzendaritzan sartu. Aginte kolonialaren kontrako mugimendua antolatu zuen 1952tik aitzina. Urte hartako abenduaren 8an greba orokorra antolatu zuen Farhat Hached Tunisiako sindikalistaren erailketaren kontra. Frantziako indarrek bortizki jo zuten mugimendu haren kontra eta Bouabid preso sortu zuten, 1954ra arte. Ondoren, independentziari buruzko negoziazioetan parte hartu zuen. Frantziarekin negoziatu ondoren, eta Marokok independentzia lortua zuela, Marokoko enbaxadore izan zen Parisen. 1956an, kargu harekin, Espainiarekin negoziatu zuen protektoratuaren amaiera.

## Ezkerreko militantea

1958an Marokoko kontseiluko lehendakariorde, eta Ahmed Balafrejen gobernuko ekonomia nazionaleko ministro eta laborantza ministro bihurtu zen.
1959an Union Nationale des Foces Populaires edo Herri Indarren Batasun Nazionala (UNFP) alderdiaren sorrerarekin bat egin zuen, Mehdi Ben Barkarekin batera. Alderdi hartako militante gisa, hainbat mobilizazio antolatu zituen, Marokoko gobernuak zapaldu zituenak.
Bere lagun Mehdi Ben Barkaren bahiketatik hiru urtera, Marokoko egoera politikoa deitoratu zuen, erranez ez zegoela demokraziarik. Ondoko urteetan ere politikan jarraitu zuen, beti UNFP alderdian, eta sozialismoaren alde. Urtez urte hainbat mobilizazio eta borroka izan zituen boterearen aurka. 1975ean alderdiaren izena aldatzea erabaki zuen, eta Union Socialiste des Forces Populaires (USFP) izena hartu zuen alderdiak.

## Sahara

1975eko ekainaren 5ean, Istiqlal alderdiko M’Hamed Boucettarekin batera, adierazi zuen “Sahara marokoarra da eta Marokok han sartu behar du”. Europan eta Asian ibili zen urte oso batez Marokoren lurralde osotasuna aldarrikatzen eta, beraz, Sahara Marokoko parte dela defendatzen.
1981eko irailaren 5ean, Marokok Saharako autodeterminazioa antolatzea onartu zuen, Afrikar Batasunaren Erakundearen (OUA) Nairobiko goi-bileran. Bouabid eta USFP alerdia ez zeuden ados, eta hala adierazi zuten agiri baten bidez. Desadostasun hori leporatuta, atxilotu, epaitu eta urte bateko espetxe zigorrera kondenatu zituzten.
Hurrengo urteetan ere jarraitu zuen Marokoren lurralde batasuna aldarrikatzen.

## Erreferentziak

* ↑ «Le gouvernement kenyan compte sur le sommet pour rehausser son prestige en une période difficile» Le Monde 1981/6/20 (Noiz kontsultatua: 2020/1/24).
* Datuak: Q7530002
* Multimedia: Abderrahim Bouabid / Q7530002
# Najat Maalla M'jid

Najat Maalla M'jid Marokoko politikari eta diplomatiko bat da, Nazio Batuen Erakundeko Idazkari Nagusiaren Ordezkari Berezia Haurren aurkako Indarkeriari buruzkoa. António Guterres idazkari nagusiak kargurako izendatu zuen 2019ko maiatzean.

## Biografia

M'jidek Bordeleko Unibertsitatean medikuntza ikasi zuen eta Mohamed V.a Unibertsitatean medikuntza orokorrean doktoratu zen. Gainera, Suitzako Giza Eskubideen Institutuan giza eskubideetan masterra egin zuen.
Mediku gisa lan egin zuen, Pediatria Saileko zuzendaria izateaz gain, Casablancako Hay Hassani Ospitaleko zuzendari gisa izan zen ere. Bayti gobernuz kanpoko erakundea sortu zuen, Marokoko etxerik gabeko gazteekin lan egiten duena.
M'jid Marokoko Giza Eskubideen Kontseilu Nazionaleko eta Afrikako Haurren Politikarako Foroko Zuzendaritza Batzordeko kide izan da.
M'jid 2008 eta 2014 artean haurren salmentari, haurren prostituzioari eta haur pornografiari buruzko errelatore berezi gisa aritu zen.

## Ikusi ere

* Nazio Batuen kontalari berezia

## Erreferentziak

* 1 2 «Representante Especial del Secretario General sobre Violencia contra los Niños | Representante Especial sobre la Violencia contra los Niños» violenceagainstchildren.un.org (Noiz kontsultatua: 2022-02-27).
* ↑ Owen-Jones, Juliette. (2019-07-03). «Morocco’s Dr. Najat Maalla M’jid Steps into UN Special Representative Role» Morocco World News.
* ↑ «Dr Najat Maalla M’jid» www.africanchildforum.org.
* ↑ «Secretary-General Appoints Najat Maalla M’jid of Morocco Special Representative on Violence against Children | Meetings Coverage and Press Releases» www.un.org.

## Kanpo estekak

* Datuak: Q66124726
* Multimedia: Najat Maalla M'jid / Q66124726
* Artikulu hau, osorik edo zatiren batean, {{{hizkuntza}}} Wikipediako «Najat Maalla M'jid» artikulutik itzuli da. Izan ere, artikulu horretan aritu diren wikilariek GFDL edo CC-BY-SA 3.0 lizentziekin argitaratu dute beren lana.